轉會專家爆料 阿仙奴加入爭奪「新伊巴」
2024年04月13日 16:01
東網電視
更多新聞短片
基奧基尼斯今季葡超上陣26場入22球。(Getty Images)
阿仙奴計劃今夏簽入1位「9號」射手,根據「轉會權威」記者羅曼諾(Fabrizio Romano)爆料,兵工廠已經留意士砵亭前鋒基奧基尼斯一段時間,準備出手收購,必要時可能出售尼基迪亞籌集資金。
阿仙奴現時9號仔加比爾捷西斯比較擅長踢翼鋒,尼基迪亞不獲領隊阿迪達信任,甚至將中場夏維斯推前扮演「假9」角色,都唔畀呢位24歲英格蘭國腳踢正選。羅曼諾指兵工廠今夏簽入射手事在先行:「阿仙奴今季一直有觀察基奧基尼斯表現,非常欣賞佢,呢位瑞典國腳毀約金達1億歐元(約8.36億港元),士砵亭只會接受同呢個數額相近嘅轉會費,並唔會隨便以5,000萬或6,000萬歐元出售佢,大家拭目以待睇下阿仙奴會點樣部署,當然佢哋仲有其他人選。」
現年25歲嘅基奧基尼斯今季葡超上陣26場入22球,如果計埋盃賽,更加係上陣42場入36球,因而有「新伊巴謙莫域」之稱,獲得多間大球會垂青,包括利物浦,士砵亭可以吊高來賣,將佢標價為1億歐元。
兵工廠要簽入呢位猛將,可能需要先出售現有球員,以免財政違規,據悉會方有意賣走尼基迪亞,希望從中收回5,000萬歐元(約4.18億港元)轉會費,紐卡素、熱刺有興趣接貨,但只會出3,500萬歐元(約2.9億港元)買佢,成為交易一大障礙。